**Dôvodová správa**

***Osobitná časť***

**Čl. I**

**K bodu 1**

Legislatívnotechnická úprava v súvislosti s bodom 3 návrhu a precizovanie textu, aby bolo zrejmé, že na vydávanie rozhodnutí podľa § 45a sa vzťahuje celé ustanovenie § 45 ods. 7.

**K bodu 2**

Navrhuje sa zmena existujúceho odseku o výpočet ďalších ustanovení, ktorých účinnosť sa navrhuje posunúť na 1. január 2025. Navrhovaná zmena reaguje na potrebu oddialenia dátumu vzniku nároku pacienta na poskytnutie zdravotnej starostlivosti vo vzťahu k čakacím listinám, ktorá je technicky, procesne a organizačne nevykonateľná súbehom dátumu spustenia zberu a dátumu vzniku nároku. Navrhuje sa preto posun účinnosti § 40 ods. 12 až 18 a ustanovení, ktoré na tieto odseky odkazujú, od 1. januára 2025.

**K bodu 3**

Doplnenie nového ustanovenia, ktorým sa zavádza povinnosť ministerstva zdravotníctva vydať rozhodnutia o podmienenom zaradení nemocníc do siete a zaradiť nemocnice do prvého zoznamu kategorizovaných nemocníc dodatočne v termíne do 31. decembra 2023, ak tak neurobilo podľa pôvodnej lehoty stanovenej zákonom do 31. decembra 2022.

Doplnením uvedeného ustanovenia sa má zabezpečiť kontinuita poskytovania zdravotnej starostlivosti od 1. januára 2024 aj v nemocniciach, pre ktoré toto rozhodnutie v riadnom termíne nebolo vydané. Konkrétne sa jedná o nezaradené všeobecné a špecializované nemocnice, ktoré sú v prvej podmienenej kategorizácii uvedené ako nemocnice I. úrovne. Zaradenie uvedených nemocníc do siete kategorizovaných nemocníc je nevyhnutné za účelom riadneho pokračovania v reforme nemocníc (optimalizácia siete nemocníc) a pre zachovanie kontinuity v poskytovaní zdravotnej starostlivosti na Slovensku tak, aby nedošlo k ohrozeniu dostupnosti poskytovania zdravotnej starostlivosti.

**Čl. II**

Vzhľadom na vyššie uvedené, a potrebu vydať rozhodnutia nemocniciam v čo možno najskoršom termíne sa navrhuje, aby tento zákon nadobudol účinnosť dňom vyhlásenia.

V Bratislave dňa 13. novembra 2023

**Robert Fico, v. r.**

**predseda vlády**

**Slovenskej republiky**

**Zuzana Dolinková, v. r.**

**ministerka zdravotníctva**

**Slovenskej republiky**